સામાન્ય શારીરિક કસરતથી શરીરના બાહ્ય સ્નાયુઓનો જ વિકાસ થાય છે. તેનાથી શરીરનો બાંધો સુંદર બને છે; પણ આસનો કરવાથી આપણા શરીરના આંતરિક અવયવો લીવર, બરોળ, પેનક્રિયાસ, આંતરડાં, હૃદય, ફેફસાં, મગજ અને ગળાના મૂળમાં આવેલી મહત્ત્વની ગ્રંથિઓ થાઇરોઈડ, અને પેરથાઈરોઈડ, બરોળમાં આવેલ એડ્રેનાલ, મગજમાં આવેલ પિચ્યુટરી અને પિનિયલની કાર્યક્ષમતા ખૂબ સુધરે છે. આ ગ્રંથિઓ ચયાપચય અને શારીરિક બંધારણને સ્વસ્થ રાખવામાં તથા વિવિધ પ્રકારના શરીરના કોશ અને પેશીજાળનો વિકાસ તથા પોષણ જાળવી રાખવા ખૂબ મહત્ત્વનો ભાગ ભજવે છે.